Astelehenean banatuko dira HAMAIKA ENTZUTEKO! VIII. Irrati-piezen lehiaketako sariak

*Donostian, 2022ko abenduaren 16an*

Donostia Kultura Irratiak antolatutako **HAMAIKA ENTZUTEKO!** VIII. Irrati-piezen lehiaketako sariak astelehenean banatuko dira, eta lan saridunak DK Irratiaren ISPILU BELTZA irratsaio berezi batean ezagutaraziko dira. Sari nagusia José Luis Gallego eta Joan Quintanillarentzat izango da, “El cuaderno de José Luis Gallego” piezagatik. Euskarazko pieza onenaren saria, berriz, Ainhoa Aizpuruaren “Tximinoa zetaz jantzi arren…” lanarentzat izango da.

DK Irratiaren **ISPILU BELTZA irratsaio berezia astelehenean 8:00etan** hasiko da, FM107.4 sintonian eta irratia.donostiakultura.eus helbidean. Bertan, HAMAIKA ENTZUTEKO! VIII. Irrati-piezen lehiaketako pieza irabazleak entzuteaz gain, saridunekin elkarrizketak izango dira, eta baita lehiaketaren antolatzaile eta epaimahaikideekin solasaldiak ere. Halaber, 14:00etan eta 21:00etan saioaren errepikapena entzuteko aukera izango da.

Deialdira aurkeztutako lanen artean, epaimahaiak erabaki du **pieza irabazlea** “**El cuaderno de José Luis Gallego**” dela. Hau esan du epaimahaiak pieza horri buruz: “Dibulgazio-pieza bikaina da, oso argia eta ongi egindakoa. Lokuzioaren, musikaren eta soinu-efektuen edizioa biribila da, eta entzumenaren bidez kontatzen duen istorioa irudikatzea lortzen du”. Egileak José Luis Gallego ingurumen-kazetaria eta Joan Quintanilla irrati-errealizadorea dira, biak Bartzelonakoak.

**Euskarazko pieza onenaren saria** Ainhoa Aizpurua zarauztarrarentzat da, “**Tximinoa zetaz jantzi arren…**” izeneko lanagatik. Epaimahaiak azpimarratu du audio-pieza dinamiko eta aldarrikatzaile baten bidez gaur egungo gai bat lantzeko eta gazteei ahotsa emateko duen gaitasuna.

Pieza irabazleak entzungai egongo dira irratiaren webgunean (sari-banaketa ondoren):

<https://irratia.donostiakultura.eus/eu/11-entzuteko-lehiaketa>

Hauek izan dira epaimahaikideak: Maria Huegun, Donostia Kulturako Komunikazioa eta Irudia saileko teknikaria; Susana Bustero, Casares-Tomasene Kultur Etxeko zuzendaria; eta Manex Urruzola, Elhuyarreko komunikazio-zerbitzuen koordinatzailea.

Epaimahaikideek eta antolatzaileek eskerrak ematen dizkiete deialdian parte hartu duten guztiei, eta bide horretatik jarraitzera animatu. Eta gogorarazten dute, gainera, DK Irratiko baliabideak nahi duenaren eskura daudela, horretarako.

**Lehiaketari buruz**

HAMAIKA ENTZUTEKO! irrati-piezen lehiaketarekin irrati-pieza labur eta originalen ekoizpena eta hedapena bultzatzea izan du helburu Donostia Kultura Irratiak. Parte-hartzaileek gehienez bost minutuko piezak aurkeztu behar zituzten, gaztelaniaz edo euskaraz. Gaia guztiz askea zen, eta edozein motatako pieza izan zitekeen.

**DK Irratiari buruz**

Donostia Kultura Irratiak Altzako Casares-Tomasene Kultur Etxetik emititzen du FM 107.4 sintonian, hiriko eta aldirietako kulturaren leiho bihurtzeko. Kultura da irratiaren ardatza, eta herritarrak bihotza. Irrati-tailer gisa jaio zen duela 30 urte, eta izaera horri eusteko asmo irmoa du. Ahozko komunikazioaren eta soinuaren formazio-leku da, eta, betiko moduan, estudioak herritarren zerbitzura daude. Irrati honetan edozeinek har dezake parte, zuk zeuk edo zure elkarteak egiten duen lanaren berri eman dezakezu, zure irratsaioa egin dezakezu, eta antolatzen ditugun ikastaroetan parte hartu.

**FM107.4**

**IRRATIA.DONOSTIAKULTURA.EUS**